मन्त्रिपरिषद् हेरफेर हुन सक्ने प्रधानमन्त्रीको संकेत
प्रधानमन्त्री पुष्पकमल दाहालले मन्त्रिपरिषद् हेरफेर हुने संकेत गरेका छन् । सरकारको एक वर्ष पुग्नै लागेको बेला दाहालले पार्टी पदाधिकारी बैठकमा मन्त्रालयको काम अपेक्षा गरेअनुसार नभएको उल्लेख गर्दै मन्त्रिपरिषद् हेरफेर हुन सक्ने बताएका हुन् ।
काठमाडौँ — प्रधानमन्त्री पुष्पकमल दाहालले मन्त्रिपरिषद् हेरफेर हुने संकेत गरेका छन् । सरकारको एक वर्ष पुग्नै लागेको बेला दाहालले पार्टी पदाधिकारी बैठकमा मन्त्रालयको काम अपेक्षा गरेअनुसार नभएको उल्लेख गर्दै मन्त्रिपरिषद् हेरफेर हुन सक्ने बताएका हुन् ।‘सरकारका कामलाई प्रभावकारी बनाउन यही गतिले हुँदैन,’ उनले बिहीबारको बैठकमा भने, ‘अब नयाँ ढंगले काम गर्नुपर्छ भन्ने लागेको छ । त्यस्तै परे नयाँ कदम चाल्नुपर्ने हुन सक्छ ।’ माओवादी उपाध्यक्ष एवं प्रवक्ता अग्निप्रसाद सापकोटाले प्रधानमन्त्रीले सरकारको कार्यशैली परिवर्तन गरी आक्रामक ढंगले काम गर्ने बताएको जानकारी दिए । ‘मन्त्रालयले जनताको सेवा प्रवाहलाई गति दिन नसके नयाँ कदम चाल्नुपर्ने हुन्छ,’ प्रधानमन्त्रीको भनाइ उद्धृत गर्दै उनले भने, ‘यही मन्त्रिपरिषद्लाई सक्रिय बनाउने र हुन नसके मन्त्रिपरिषद् हेरफेर गर्न सक्ने प्रधानमन्त्रीको संकेत थियो ।’बिहीबार नै विराटनगर विमानस्थलमा पत्रकारहरुसँग कुरा गर्दै प्रधानमन्त्री दाहालले मन्त्रालयले आफ्नो लक्ष्य पूरा नगरे नयाँ ढंगले सोच्ने बताएका थिए । ‘सबै मन्त्रालयको बिफ्रिङ लिएर समीक्षा गरिरहेको छु । अब नयाँ ढंगले जाने, विकास निर्माण र जनताको सेवा अगाडि बढाउने योजना बनाउने हो,’ उनको भनाइ थियो, ‘अब टार्गेट दिइन्छ । त्योअनुसार भएन भने सोच्नुपर्छ ।’ प्रधानमन्त्रीले सुशासन, सामाजिक न्याय, विकास निर्माणमा आफू सफल भएको दाबी गरे । ‘मिडियामा पनि पूरै नबुझी लेखिदिनुहुन्छ कि के गर्नुहुन्छ थाहा भएन । तर, सरकारले सामाजिक न्याय, मिटरब्याजपीडित, नागरिकता समस्या हल गर्‍यो । भ्रष्टाचार र सुशासनको पक्षमा यो लेबलको कहिल्यै छलफल भएको थियो ?’ उनको भनाइ थियो ‘भू–माफियाको विरुद्ध कदम चालिएको छ । अन्तर्राष्ट्रिय रूपमा पनि ऐतिहासिक रूपमा सफल छ ।’दाहालले एनसेल प्रकरणमा पर्याप्त तथ्य तथ्यांकसहित आफूले संसदीय समितिमा कुरा राखिसकेको र विधि, विधान र कानुनभन्दा माथि कोही पनि नरहेको बताए । ‘यसलाई अनावश्यक कोट्याउन आवश्यक छैन । विधि, विधान र कानुनभन्दा बाहिर केही गर्न दिइँदैन । यसका बारेमा अनावश्यक कचिङ्गल र भ्रम सिर्जना गर्ने षड्यन्त्र असफल हुन्छ,’ उनले भने ।यही साताको पहिलो मन्त्रिपरिषद् बैठकमा दाहालले मन्त्रीहरुसामु दुई विकल्प भएको बताएका थिए । ‘हामीसँग दुई विकल्प छन् । कि मन्त्रालयको कामलाई तीव्र गतिमा अघि बढाउने, कि स्वेच्छिक रूपमा बिदा लिने,’ दाहालको भनाइ उद्धृत गर्दै एक मन्त्रीले भने । मन्त्रालयको कामले लक्ष्य नभेटेको भन्दै उनले असन्तुष्टि व्यक्त गरेका थिए ।संयुक्त राष्ट्र संघीय जलवायु सम्मेलन (कोप १८) बाट मंसिर १७ मा स्वदेश फर्कने क्रममा त्रिभुवन अन्तराष्ट्रिय विमानस्थलमा भने उनले तत्काल मन्त्रिपरिषद् हेरफेर नहुने बताएका थिए ।प्रधानमन्त्री दाहाल अर्थ, भूमिसुधार, कृषि, पर्यटन र ऊर्जा मन्त्रालयको कामप्रति असन्तुष्ट भएको बालुवाटार स्रोतले जनाएको छ । माघ दोस्रो साता १९ सिटका लागि हुने राष्ट्रियसभा निर्वाचनपछि उनले गठबन्धनका शीर्ष नेतासँग छलफल गरी मन्त्रिपरिषद् हेरफेर गर्ने मनस्थिति बनाएका निकट नेताको भनाइ छ । गत पुस १० मा एमालेको समर्थनमा प्रधानमन्त्री भएका दाहाल सरकारको कार्यकाल एक वर्ष पुग्दै छ । राष्ट्रपति निर्वाचनमा एमालेसँग कुरा नमिलेपछि दाहालले दुई महिनापछि कांग्रेसको समर्थन पाएका थिए भने एमाले सरकारबाट बाहिरिएको थियो ।